
Előterjesztés
a Közgyűlés részére

Tisztelt Közgyűlés!

A Fővárosi Önkormányzat, mint egyszemélyes alapító által alapított TÁMASZ Alapítványt (a továbbiakban: Alapítvány) a Fővárosi Bíróság 1991. január 16-án nyilvántartásba vette, 2000-ben közhasznú szervezetté, 2005-ben kiemelkedően közhasznú szervezetté minősítette.
Az Alapítvány olyan 18-30 év közötti fiatalok önálló életkezdését, beilleszkedését segíti elő, akik gyermekotthonokban vagy nevelőszülőknél éltek, illetve a gyermekvédelmi gondoskodás rendszeréből már kikerültek.  Mindezek keretében az Alapítvány segíti a fiatalok továbbtanulását és átképzését, a súlyos életkezdési nehézségeik megoldására folyamatos támogatást nyújt. 
Az Alapítvány hatályos alapító okirata (1. számú melléklet)  5. pontja szerint az Alapítvány kezelő szerve, a Kuratórium az Alapítvány működéséről köteles az alapítónak évente a mérlegkészítéskor beszámolni, és tevékenységének legfontosabb adatait az alapító elé tudomásul vétel céljából beterjeszteni, továbbá a tudomásul vételt követő 30 napon belül, de legkésőbb június 30-ig az alapító hivatalos lapjában nyilvánosságra hozni.
Az Alapítvány a 2012. évi tevékenységéről szóló beszámolóját és a közhasznúsági jelentését (2. számú melléklet) elkészítette, azt az Alapítvány Kuratóriuma 2013. március 26. napján megtartott ülésén elfogadta.
A közhasznúsági jelentés az alapító okiratban és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 28.-29. §-ában foglaltaknak megfelelően tartalmazza:
a) a számviteli beszámolót (mérleg, eredménykimutatás);
b)  a költségvetési támogatás felhasználását;
c) a vagyon felhasználásával kapcsolatos kimutatást;
d) a cél szerinti juttatások kimutatását;
e) a központi költségvetési szervtől, elkülönített állami pénzalaptól, a helyi önkormányzattól, a kisebbségi települési önkormányzattól, a települési önkormányzatok társulásától és mindezek szerveitől kapott támogatás mértékét;
f) a közhasznú szervezet vezető tisztségviselőinek nyújtott juttatások értékének, illetve összegének kimutatását;
g) a közhasznú tevékenységről szóló rövid tartalmi beszámolót.

Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjen. 
Határozati javaslat
A Fővárosi Közgyűlés úgy dönt, hogy:

tudomásul veszi a TÁMASZ Alapítvány 2012. évi működéséről szóló közhasznúsági jelentését és beszámolóját a 2. számú melléklet szerinti tartalommal.

határidő:	azonnal
felelős: 	Tarlós István főpolgármester

felkéri a főpolgármestert, hogy a TÁMASZ Alapítvány 2012. évi tevékenysége legfontosabb adatainak az alapító hivatalos lapjában történő nyilvánosságra hozataláról gondoskodjon. 
határidő:	a döntést követő 30 napon belül
felelős: 	Tarlós István főpolgármester


Határozathozatal módja: egyszerű szavazattöbbség



Budapest, 2013. május „   ”
	Csomós Miklós
főpolgármester-helyettes

	Láttam:

	Sárádi Kálmánné dr.
főjegyző

